ಅಭಿಷೇಕ್ ಅಂಬರೀಶ್ ಬ್ಯಾಡ್ ಮ್ಯಾನರ್ಸ್ ಜ್ಯೂ. ರೆಬಲ್ಸ್ಟಾರ್ ಮಾಡ್ತಿರೋ ಪಾತ್ರ ಯಾವುದು ಗೊತ್ತಾ? ನಿರ್ದೇಶಕ ಸುಕ್ಕಾ ಸೂರಿ ಅಭಿಷೇಕ್ ಅಂಬರೀಶ್ಗೆ ಆಯಕ್ಷನ್ ಕಟ್ ಹೇಳ್ತಿರೋದು ಎಲ್ಲಾರಿಗೂ ಗೊತ್ತಿರೋ ವಿಚಾರ. ಮೊನ್ನೆಯಷ್ಟೇ ತಾಯಿ ಚಾಮುಂಡಿ ಆಶೀರ್ವಾದ ಪಡೆದು ಸಿನಿಮಾದ ಚಿತ್ರೀಕರಣವನ್ನ ಆರಂಭಿಸಿದೆ ಚಿತ್ರತಂಡ. ಅಂಬಿ ಹುಟ್ಟೂರಲ್ಲಿ ಶೂಟಿಂಗ್ ಆರಂಭವಾಗಿದ್ದು, ಖುಷಿಗೆ ಮತ್ತೊಂದು ಕಾರಣವಾಗಿತ್ತು. ಆದರೆ ಬ್ಯಾಡ್ ಮ್ಯಾನರ್ಸ್ನಲ್ಲಿ ಅಭಿ ಪಾತ್ರವೇನು ಅಂತಾ ನಿಮಗೆ ಗೊತ್ತಿರಲಿಕ್ಕೆ ಸಾಧ್ಯವೇ ಇಲ್ಲ. ರೆಬೆಲ್ ಸ್ಟಾರ್ ಮಗ ರೆಬೆಲ್ ಸ್ಟಾರ್ ರೀತಿಯೇ ಇಂಡಸ್ಟ್ರಿಗೆ ಎಂಟ್ರಿ ಕೊಡ್ಬೇಕು ಅನ್ನೋದು ಅಂಬಿ ಅಭಿಮಾನಿಗಳ ಕನಸಾಗಿತ್ತು. ಆದ್ರೆ ಅಂಬಿಗೆ ಅದು ಇಷ್ಟವಿರಲಿಲ್ಲ. ಮಗ ನನ್ ಥರಾ ಮಾಸ್ ಹೀರೋ ಆಗೋದು ಬೇಡ, ಕ್ಲಾಸ್ ಹೀರೋ ಆಗ್ಬೇಕು ಅಂದುಕೊಂಡಿದ್ರು ಅಂಬರೀಶ್. ಅದರಂತೆ ಅಮರ್ ಸಿನಿಮಾದಿಂದ ಅಭಿಷೇಕ್ರನ್ನ ಲಾಂಚ್ ಮಾಡಿದರು. ಲವ್ ಸ್ಟೋರಿಯಿಂದ ಎಂಟ್ರಿ ಕೊಡೋದು ಅಭಿಗೂ ಇಷ್ಟವಿರಲಿಲ್ಲ, ಆದ್ರೆ ಅಪ್ಪನ ಆಸೆಯಂತೆ ಅಮರ್ ಸಿನಿಮಾ ಮಾಡಿದ್ರು. ಇದೀಗ ಅಭಿಯ ಅಸಲಿ ಆಟ ಶುರುವಾಗಿದೆ, ಸುಕ್ಕಾ ಸೂರಿ ಜೊತೆ ಸೇರಿಕೊಂಡು ಅಲ್ಟ್ರಾ ಮಾಸ್ ಕಥೆಗೆ ಕೈ ಹಾಕಿದ್ದಾರೆ. ಆ ಸಿನಿಮಾವೇ ಬ್ಯಾಡ್ ಮ್ಯಾನರ್ಸ್. ಬ್ಯಾಡ್ ಮ್ಯಾನರ್ಸ್ ಪೋಸ್ಟರ್ಗಳಲ್ಲಿ ಅಭಿ, ತುಂಬಾ ಮಾಸ್ ಆಗಿ ಕಾಣಿಸಿಕೊಂಡಿದ್ದರೂ ಸಹ, ಕೈಯಲ್ಲಿ ಗನ್ ಹಿಡಿದು, ನಾನು ಪಕ್ಕಾ ರಾ ಅಂತಾ ತೋರಿಸಿಕೊಟ್ಟಿದ್ದಾರೆ. ಅವರ ಈ ಅವತಾರ ನೋಡಿ ಅಭಿ ಗ್ಯಾಂಗ್ಸ್ಟರ್ ಆಗಿರಬಹುದು ಅಂತಾ ಫ್ಯಾನ್ಸ್ ಅಂದುಕೊಂಡಿದ್ರು. ಮೊನ್ನೆ ಮಂಡ್ಯದ ಶುಗರ್ ಫ್ಯಾಕ್ಟರಿಯಲ್ಲಿ ಶೂಟಿಂಗ್ ಮಾಡುವಾಗಲೂ ಯಾರಿಗೂ ಪಾತ್ರವೇನು ಅನ್ನೋ ಯಾವುದೇ ಸುಳಿವಿರಲಿಲ್ಲ. ಅಸಲಿಗೆ ಬ್ಯಾಡ್ ಮ್ಯಾನರ್ಸ್ನಲ್ಲಿ ಅಭಿ ಪೊಲೀಸ್ ಪಾತ್ರವನ್ನು ನಿರ್ವಹಿಸ್ತಿದ್ದು, ಪೊಲೀಸ್ ಆಗಿ, ಕೇಡಿಗಳ ಹೆಡೆಮುರಿ ಕಟ್ಟಲು ಜೂನಿಯರ್ ರೆಬಲ್ಸ್ಟಾರ್ ಸಜ್ಜಾಗಿದ್ದಾರೆ. ಸುಕ್ಕಾ ಸೂರಿ ಡೈರೆಕ್ಷನ್ ಅಂದ್ಮೇಲೆ ಮೇಕಿಂಗ್ ವಿಚಾರದಲ್ಲಿ ಎರಡನೇ ಮಾತಾಡೋ ಹಾಗಿಲ್ಲ. ನಾಯಕನ ಪಾತ್ರವನ್ನು ಅಷ್ಟೇ ಗಂಭೀರವಾಗಿ ಕಟ್ಟಿಕೊಡ್ತಾರೆ, ಅದೇ ಥರಾ ಅಭಿಗೂ ಲೈಫ್ ಸೃಷ್ಟಿಸಿಕೊಡಬಲ್ಲ ದೊಡ್ಡ ಪಾತ್ರವನ್ನು ಸೂರಿ ಸ್ಕೆಚ್ ಮಾಡಿದ್ದಾರೆ. ಖುದ್ದಾಗಿ ಅಭಿಗೆ ಈ ಪಾತ್ರದ ಮೇಲೆ ವ್ಯಾಮೋಹವಿದೆ, ಅದಕ್ಕಾಗಿ ಸಿಕ್ಕಾಪಟ್ಟೆ ತೂಕ ಇಳಿಸಿದ್ದು, ಫಿಟ್ ಅಂಡ್ ಫೈನ್ ಆಗಿದ್ದಾರೆ. ಉಳಿದಂತೆ ಇದು ರಿಯಲಿಸ್ಟಿಕ್ ಕಥೆನಾ..? ಇಲ್ಲ ಕಾಲ್ಪನಿಕವಾ? ಅನ್ನೋ ಕುತೂಹಲವೂ ಇದೆ. ಬ್ಯಾಡ್ ಮ್ಯಾನರ್ಸ್ ಶೂಟಿಂಗ್ ಶುರುವಾಗಿರೋದನ್ನ ಗಮನಿಸಿ ನೋಡಿದಾಗ ಪೊಲೀಸ್ ಯೂನಿಫಾರ್ಮ್ ಇಲ್ಲದೆ ಸಿವಿಲ್ ಡ್ರೆಸ್ನಲ್ಲಿ ಅಭಿ ಕ್ಯಾಮೆರಾ ಮುಂದೆ ಕಾಣಿಸಿಕೊಂಡಿದ್ದಾರೆ. ಇದೇ ರೀತಿ ಇಡೀ ಸಿನಿಮಾದಲ್ಲಿ ಸಿವಿಲ್ ಬಟ್ಟೆಯಲ್ಲಿಯೂ ಮರಿ ರೆಬೆಲ್ ಸ್ಟಾರ್ ಕಾಣಿಸಿಕೊಳ್ತಾರಾ ಅನ್ನೋದು ಸದ್ಯಕ್ಕೆ ಗೊತ್ತಿಲ್ಲ. ಸೂರಿ ಮಾಡಿರೋ ಬಹುತೇಕ ಸಿನಿಮಾಗಳು ರಿಯಲಿಸ್ಟಿಕ್ ಎಳೆ ಮೇಲೆ ನಿಂತಿವೆ. ಬ್ಯಾಡ್ ಮ್ಯಾನರ್ಸ್ ಕೂಡ ಅಂಥದ್ದೇ ಸಾಹಸ ಆಗಿರೋದ್ರಲ್ಲಿ ಸಂದೇಹವಿಲ್ಲ.